I efteråret står naturvejleder Karin Winther i spidsen for naturoplevelser på seks forskellige steder i Vesthimmerland for en gruppe på højest 16 personer. - Naturen har nogle rammer, der gør, at man kan slappe af, også uden at man behøver at sige noget. Det er der med, at man kan komme ud og sanse og lytte plus at man også får nogle minder, som kommer i den her naturkulisse, det gør en kæmpe forskel, siger naturvejleder Karin Winther. Et af stederne, hvor en gruppe borgere med demens og deres pårørende mødes, er  i Uhrehøj Plantage. I løbet af efteråret mødes gruppen flere gange til oplevelser i naturen som del af projektet Aktiv med Demens. - Vi kan være sammen om at have nogle fælles oplevelser, når vi har været på tur, og så kan vi gå hjem og sludre, siger Stense Berggrein. Hendes mand har en demenssygdom, og det er rart for xx at lære andre i samme situation at kende. - Man finder ud af, at der er andre, der er i en vanskelig situation, som man selv kan være, siger hun. Aktiv i Naturen med Demens er et tilbud til personer, der har demens i et tidligt stadie og en pårørende, som ønsker at få et netværk gennem fælles naturoplevelser. - Alle sanser bliver pirret her i naturen, man går anderledes end på et linoleumsgulv, når man går herude – og det er lige godt, om du kigger til højre eller venstre, så er der noget nyt,  det gør en væsentlig forskel, siger Jonna Jørgensen, der er demenskoordinator. Ideen bag Aktiv med Demens er at deltagerne lærer hinanden at kende og får et nyt fællesskab. Naturen giver mange muligheder for fysisk aktivitet for mennesker med demens. En gåtur i skoven eller i parken kan forbedre balance og kondition, og en rask gåtur kan få pulsen op. - Det giver en ro og fred i sjæl og sind, at man kommer ud og nyder det hele, siger Stense Berggrein. "Aktiv med demens"-tilbuddet findes også i Aalborg, Thisted, Morsø, Jammerbugt, Mariagerfjord og Brønderslev kommuner.
Naturen kan have en gavnlig effekt på trivslen for mennesker med demens. Derfor tilbyder Vesthimmerlands Kommune, at demens-ramte kan få gode naturoplevelser sammen med deres pårørende. For de pårørende betyder det også meget, at de møder andre, der står i samme situation som dem.